โบรกฯแนะซื้อ PJW เป้า 6 บ. ลุ้นกำไรปี 64 โตแตะ 166 ลบ.หลังธุรกิจฟื้นรับเปิดเมือง
“ฟินันเซีย ไซรัส” แนะซื้อ PJW เป้า 6 บาท ลุ้นกำไรทั้งปีแตะ 166.6 ลบ. โต 44.8% รับอานิสงค์การฟื้นตัวของธุรกิจบรรจุภัณฑ์น้ำมันหล่อลื่นและนมเปรี้ยวและสินค้าอุปโภคหลังเปิดเมือง
“ฟินันเซีย ไซรัส” แนะซื้อ PJW เป้า 6 บาท ลุ้นกำไรทั้งปีแตะ 166.6 ลบ. โต 44.8% รับอานิสงค์การฟื้นตัวของธุรกิจหลังเปิดเมือง
20 ธ.ค. 2564

บริษัทหลักทรัพย์ฟินันเซีย ไซรัส จำกัด (มหาชน) หรือ บล.ฟินันเซีย ไซรัส ระบุในบทวิเคราะห์ (20 ธ.ค. 2564) เกี่ยวกับหุ้น บริษัท ปัญจวัฒนาพลาสติก จำกัด (มหาชน) หรือ PJW โดยประเมินกำไรไตรมาส 4/2564 ที่ 47.3 ล้านบาท โต 53% เทียบกับไตรมาสก่อนแต่ลดลง 20.3% เทียบช่วงเดียวกันของปีก่อน รับอานิสงค์การฟื้นตัวของธุรกิจบรรจุภัณฑ์น้ำมันหล่อลื่นและนมเปรี้ยวและสินค้าอุปโภคหลังเปิดเมือง โดยคาดการณ์กำไรสุทธิของปี 2564 ที่ 166.6 ล้านบาท โต 44.8% เทียบช่วงเดียวกันของปีก่อน ซึ่งถือเป็นการฟื้นตัวอย่างต่อเนื่องจากปี 2563 ซึ่งเป็นปีแรกที่เทิร์นอะราวด์
นอกจากนี้ทางผู้บริหารตั้งเป้ายอดขายไซริงค์ไว้ที่ 300 ล้านบาทในปี 2565 และยังมียอดขายอุปกรณ์ทางการแพทย์ที่เป็นพลาสติกแบบใช้แล้วทิ้ง ซึ่งเป็นวิสัยทัศน์ที่บริษัทสามารถทำได้ รวมถึง Floating Solar เพื่อเตรียมชดเชยรายได้จากบรรจุภัณฑ์น้ำมันหล่อลื่นที่ปัจจุบันทำยอดขาย 1.4 – 1.5 พันล้านบาทต่อปี เชื่อว่าในอนาคตจะมีความต้องการที่ลดลงเพราะได้รับผลกระทบจากกระแสรถ EV
ประกอบกับการที่โรงงานพ่นสีในประเทศไทยที่ปีนี้ สร้างกำไรได้จากการเติบโตของอุตสาหกรรมยานยนต์ รวมถึงการควบคุมต้นทุนการผลิต และการได้เป็น First tier ของผู้ผลิตทำให้การแข่งขันด้านราคาลดลง ส่วนโรงงานบรรจุภัณฑ์พลาสติกน้ำมันหล่อลื่นในมณฑลเจียงชู ประเทศจีนคาดว่าในปี 2564 จะยังขาดทุนอยู่เล็กน้อยแต่จะเริ่มสร้างกำไรในปี 2565 จากการทยอยเพิ่มกำลังการผลิต
โดย 9 เดือนปี 2564 โรงงานดังกล่าวทำรายได้ 301.2 ล้านบาท คิดเป็น 88.7% เมื่อเทียบกับรายได้ทั้งปีในปี 2563 และคิดเป็น 13.2% ของรายได้ทั้งกลุ่ม โดยมีอัตรากำไรขั้นต้น 7.0% ดีขึ้นจากปี 2563 ที่มีอัตรา 3.6% โดยตั้งราคาเป้าหมายปี 2565 ที่ 6.00 บาท แนะนำ “ซื้อ”